Diari Oficial de la Generalitat Valenciana


Sumari del DOGV 3534, del 08-07-1999 (1999/6224)

ORDRE de 23 de juny de 1999, de la Conselleria d'Ocupació, Indústria i Comerç, per la qual es regulen els Programes d'Escoles Taller i Cases d'Oficis, les Unitats de Promoció i Desenrotllament i els Centres d'Iniciativa Empresarial i el Programa de Tallers d'Ocupació, i s'establixen les bases reguladores de la concessió de subvencions públiques als dits programes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3534

Data del DOGV
:   08-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6224


Data del document
:   23-06-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * formació professional
    * ensenyament professional
    * accés a la professió
    * ajuda a l'ocupació
    * programa d'actuació
    * ajuda pública

ORDRE de 23 de juny de 1999, de la Conselleria d'Ocupació, Indústria i Comerç, per la qual es regulen els Programes d'Escoles Taller i Cases d'Oficis, les Unitats de Promoció i Desenrotllament i els Centres d'Iniciativa Empresarial i el Programa de Tallers d'Ocupació, i s'establixen les bases reguladores de la concessió de subvencions públiques als dits programes. [1999/6224]
  
L'Ordre del Ministeri de Treball i Afers Socials de 3 d'agost de 1994 (BOE d'11 d'agost de 1994), modificada per la de 6 d'octubre de 1998 (BOE de 29 d'octubre de 1998), regula els Programes d'Escoles Taller i Cases d'Oficis, les Unitats de Promoció i Desenrotllament i els Centres d'Iniciativa Empresarial, i establix les bases reguladores de la concessió de subvencions públiques als dits programes.
  
El Reial Decret 282/1999, de 22 de febrer, pel qual s'establix el Programa de Tallers d'Ocupació. L'Ordre de 9 de març de 1999 que el desplega, i la Resolució de 31 de març de 1999, de l'Institut Nacional d'Ocupació, d'aplicació i desplegament d'esta última.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial de l'Estado de 29 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana de les subvencions i ajudes públiques de la política d'ocupació que atorga l'administració de l'Estat a través de l'Institut Nacional d'Ocupació (INEM), entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, disposa que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas es fa necessària una adaptació de les bases reguladores de les ordres esmentades a les peculiaritats organitzatives de la Generalitat Valenciana.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
TÍTOL I
  
Normes relatives als diversos programes
  
CAPÍTOL I
  
Programa d'Escoles Taller i Cases d'Oficis, Unitats de
  
Promoció i Desenrotllament i Centres d'Iniciativa Empresarial
  
Article 1. Definició
  
Les escoles taller i les cases d'oficis són programes públics d'ocupació que tenen com a finalitat la inserció de jóvens desocupats menors de vint-i-cinc anys, a través de la seua qualificació en alternança amb la pràctica professional en treballs relacionats amb la recuperació o promoció del patrimoni artístic, històric, cultural o natural; la rehabilitació d'entorns urbans o del medi ambient; la millora de les condicions de vida de les ciutats, i també qualsevol altra activitat d'utilitat pública o d'interés general i social que permeta la inserció a través del professionalització i l'experiència dels participants.
  
Article 2. Entitats promotores
  
2.1 Els projectes d'escoles taller i cases d'oficis podran ser promoguts per òrgans de l'administració general de l'Estat, altres ens públics, corporacions locals, organismes autònoms, consorcis i associacions, fundacions i altres entitats sense finalitat lucrativa en l'àmbit territorial de la Comunitat Valenciana.
  
2.2 La promoció i gestió dels programes d'escoles taller i cases d'oficis els portarà a cap la Conselleria d'Ocupació, Indústria i Comerç. Esta es reserva la programació, la supervisió, la coordinació, el seguiment i el control, la valoració de resultats, i finança part dels projectes mitjançant l'atorgament de les subvencions corresponents. Les entitats promotores plantejaran la iniciativa, desenrotllaran la gestió i procuraran la inserció final, i al mateix temps aportaran part del finançament dels projectes, tot això d'acord amb el que s'ha disposat en la present ordre.
  
Article 3. Programa d'Escoles Taller
  
3.1 Les escoles taller, promogudes per alguna de les entitats mencionades en l'article anterior, són unitats de caràcter temporal en les quals l'aprenentatge i la qualificació s'alternen amb un treball productiu en activitats relacionades amb la recuperació o promoció del patrimoni artístic, històric, cultural o natural; amb la rehabilitació d'entorns urbans o del medi ambient; amb la recuperació i el condicionament d'infraestructures de titularitat pública que servisquen de base per als centres d'iniciativa empresarial, i també amb qualsevol altra activitat de caràcter públic o social que permeta la inserció a través de la professionalització i l'adquisició d'experiència dels participants.
  
3.2 Els projectes d'escoles taller constaran d'una etapa formativa d'iniciació i una altra etapa de formació en alternança amb el treball, adreçades a l'aprenentatge, la qualificació i l'adquisició d'experiència professional. La duració d'ambdues fases no serà inferior a un any, ni superior a dos. La duració de la primera fase serà de sis mesos.
  
3.3 La programació de les escoles taller s'integrarà, en la mesura que siga possible i de conformitat amb els itineraris d'inserció professional que es definisquen, en plans integrals d'ocupació, segons la seua norma reguladora, que donen resposta a les demandes del mercat de treball i siguen capaços d'activar el desenrotllament de les comarques, generar riquesa i, conseqüentment, llocs de treball.
  
3.4 Quan transcórrega el termini de duració previst en la corresponent resolució d'aprovació, s'entendrà finalitzat el projecte d'escola taller.
  
Article 4. Programa de Cases d'Oficis
  
4.1 Les cases d'oficis es configuren com a centres d'aprenentatge i d'animació de l'ocupació juvenil de caràcter temporal, dependents de l'entitat que les promoga, amb implantació principalment en els nuclis urbans, en els quals es registra i concentra un major nombre de jóvens en l'atur. L'aprenentatge i la qualificació s'alternen amb un treball productiu, en activitats relacionades amb el manteniment i l'atenció d'entorns urbans o del medi ambient, amb la millora en les condicions de vida dels pobles i les ciutats, a través de la dotació de servicis socials i comunitaris, i també qualsevol altra activitat d'utilitat pública o social i molt relacionada amb el seu entorn que en permeta la inserció laboral, recuperant, al mateix temps, oficis artesanals o tradicionals, preferentment mitjançant la incorporació de noves tecnologies.
  
4.2 Els projectes de cases d'oficis tindran una duració d'un any. Constaran d'una primera etapa de formació i una altra segona de formació en alternança amb el treball o la pràctica professional. Cada una de les etapes tindrà una duració de sis mesos.
  
4.3 Quan transcórrega el termini de duració previst en la resolució d'aprovació, s'entendrà finalitzat el projecte de cases d'oficis.
  
Article 5. Contingut de les etapes en els programes d'escoles taller i cases d'oficis
  
5.1 Durant la primera etapa, els alumnes d'escoles taller o cases d'oficis rebran formació professional ocupacional, segons el pla formatiu inclòs en la memòria exigida en l'article 21 de la present disposició, i tindran dret a percebre les beques previstes en el Reial Decret 631/1993, de 3 de maig, pel qual es regula el Pla Nacional de Formació i Inserció Professional, i les normes que el despleguen.
  
La percepció de la beca serà incompatible amb la de prestacions o subsidis per desocupació i amb la realització de treballs pel seu compte o per compte d'un altre. Els alumnes perceptors de prestacions o subsidis en mantindran la percepció i, una vegada esgotada, podran rebre, a partir de la dita data, la beca corresponent. Per als alumnes que siguen beneficiaris del subsidi per desocupació en favor dels treballadors eventuals inclosos en el Règim Especial Agrari de la Seguretat Social, regulat en el Reial Decret 5/1997, de 10 de gener, se seguirà el mateix criteri d'incompatibilitat de percepció de beques i subsidis, de conformitat amb allò que s'ha establit en la disposició addicional quarta de l'esmentat reial decret.
  
5.2 Durant la segona etapa del projecte, els alumnes treballadors complementaran la seua formació en alternança amb el treball i la pràctica professional i seran contractats per les entitats promotores en la modalitat de contracte per a la formació, sempre que reunisquen els requisits establits en l'article 11.2 de l'Estatut dels Treballadors, aprovat pel Reial Decret Legislatiu 1/1995, de 24 de març, modificat per la Llei 63/1997, de 26 de desembre, sobre mesures urgents per a la millora del mercat de treball i el foment de la contractació indefinida, i la disposició addicional segona i les normes que la desenrotllen. Per als alumnes que no reunisquen els dits requisits, s'utilitzarà la modalitat de contractació més d'acord amb les circumstàncies de l'alumne treballador i del projecte.
  
En qualsevol cas, tots els alumnes treballadors rebran el mateix temps de formació amb independència del tipus de contracte subscrit. La duració màxima del contracte no podrà ser superior a la duració del projecte d'escola taller o casa d'oficis.
  
Durant esta etapa, els alumnes treballadors percebran les retribucions salarials que els corresponguen de conformitat amb allò que s'ha previst en la normativa vigent i en la present disposició.
  
Article 6. Formació bàsica complementària
  
Per als alumnes treballadors participants en una escola taller o casa d'oficis que no hagen assolit els objectius de l'Educació Secundària Obligatòria previstos en el capítol 3, secció 1, de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), i de conformitat amb què s'establix en el seu article 23.2, i també en l'article 11.2.e) del Text Refós de la Llei de l'Estatut dels Treballadors, modificat per la Llei 63/1997, de 26 de desembre, sobre Mesures Urgents per a la Millora del Mercat de Treball i el Foment de la Contractació Indefinida, s'organitzaran programes específics a fi de proporcionar-los una formació bàsica i professional que els permeta incorporar-se a la vida activa o continuar els seus estudis en els distints ensenyaments regulats en l'esmentada llei orgànica i especialment a través de la prova d'accés que preveu l'article 32.1 d'esta llei.
  
Article 7. Certificats de qualificació professional.
  
7.1 D'acord amb allò que s'ha establit en l'article 11.2.g) del Reial Decret Legislatiu 1/1995, de 24 de març, per la qual s'aprova el Text Refós de la Llei de l'Estatut dels Treballadors, modificat per la Llei 63/1997, de 26 de desembre, sobre Mesures Urgents per a la Millora del Mercat de Treball i el Foment de la Contractació Indefinida, a l'acabament de la participació en una escola taller o casa d'oficis, el treballador rebrà un certificat expedit per l'entitat promotora, segons model normalitzat on constaran com a hores de formació teoricopràctiques les corresponents a la primera fase de formació i com a hores de formació pràctiques totes les corresponents a les fases d'alternança amb el treball i la pràctica professional, incloent-hi els mòduls integrants i les hores destinades a cada un. El mencionat certificat s'expedirà a tots els alumnes participants amb independència de la modalitat de contractació utilitzada. La Conselleria d'Ocupació, Indústria i Comerç podrà expedir diplomes als alumnes participants en projectes d'escoles taller o cases d'oficis, en els quals s'indicaran els mòduls impartits i la seua duració.
  
7.2 El certificat servirà, totalment o parcialment, i després dels requisits previs que es determinen, per a ser convalidat en el seu moment pel certificat de professionalitat previst en l'article 18 del Reial Decret 631/1993, de 3 de maig, pel qual es regula el Pla Nacional de Formació i Inserció Professional; i en el Reial Decret 797/1995, de 19 de maig, que establix les directrius sobre certificats de professionalitat i els corresponents continguts mínims de formació professional ocupacional. Al mateix temps, i d'acord amb la normativa de desenrotllament prevista en la disposició addicional 4.6 de la LOGSE, este certificat podrà servir també per a la seua revalidació pels mòduls corresponents de la formació professional específica, regulada en la LOGSE.
  
Article 8. Selecció dels alumnes treballadors, el director, els docents i el personal de suport
  
8.1 La selecció dels alumnes treballadors de les escoles taller i cases d'oficis, i també la del director, els docents i el personal de suport, serà efectuada per l'Àrea Territorial de Treball en col·laboració amb l'entitat promotora, la qual haurà de formalitzar, al seu moment, les corresponents contractacions, procurant la major adaptabilitat dels seleccionats a les especialitats i a les particulars circumstàncies de dificultat d'estes.
  
8.2 Per a la realització de la selecció del personal assenyalat més amunt es crearà un grup de treball mixt entre l'entitat promotora i l'Àrea Territorial de Treball, presidit per la persona que esta designe. El procediment que se seguirà serà el següent:
  
a) La selecció dels alumnes treballadors s'efectuarà necessàriament després de la tramitació d'oferta d'activitat prèvia per part de l'oficina d'ocupació corresponent. El grup de treball mixt determinarà el perfil dels candidats i els requisits mínims que hagen de complir, entre els quals s'inclourà, almenys, ser desocupats, menors de vint-i-cinc anys i que preferentment no hagen participat abans en una altra escola taller o casa d'oficis. A més a més, tenint en compte l'adaptabilitat a l'oferta dels llocs que cal exercir, es consideraran els següents criteris de preferència: persones discapacitades, dones, nivell de cobertura de desocupació i temps de permanència en la situació de desocupació.
  
El grup de treball practicarà la selecció entre les relacions de desocupats confeccionades per l'oficina d'ocupació, que haurà d'incloure, en la mesura que siga possible, tres candidats per lloc.
  
b) El procés de selecció del personal directiu, docent i de suport es podrà realitzar mitjançant oferta d'ocupació, mitjançant convocatòria pública o bé mitjançant ambdues.
  
El grup de treball determinarà el procediment que s'ha de seguir, el perfil dels candidats, les característiques i els requisits que hi han de complir, entre els quals estarà el de ser preferentment desocupats. Tindran prioritat, així mateix, aquelles persones que hagen exercit una ocupació semblant en una altra escola taller o casa d'oficis.
  
El grup de treball elaborarà les convocatòries, determinarà els barems i les proves que s'aplicaran si és procedent, prepararà les ofertes d'ocupació a cursar a l'oficina d'ocupació si és el cas, i difondrà les convocatòries a través dels mitjans de difusió que es determinen.
  
La selecció definitiva la realitzarà el grup de treball entre les persones preseleccionades per l'oficina d'ocupació i les sol·licituds presentades a la convocatòria. També es podran tindre en compte les persones incloses prèviament en fitxers d'experts existents en la Direcció General de Formació i Inserció Professional.
  
c) Qualsevol que siga el sistema de selecció utilitzat, se seguiran els criteris i procediments establits per la Direcció General de Formació i Inserció Professional per a la cobertura d'ofertes d'ocupació, per la qual cosa no serà d'aplicació la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En este últim cas, el personal i els alumnes seleccionats no es consideraran inclosos en les corresponents plantilles o relacions de llocs de treball, per la qual cosa no caldrà oferta d'ocupació pública prèvia.
  
d) El grup de treball prepararà la relació d'alumnes i de la resta del personal seleccionat; alçarà acta, en doble exemplar, de tot allò que s'ha actuat, i traslladarà un exemplar a la Direcció General de Formació i Inserció Professional, per a constància i aprovació definitiva, i l'altre a l'entitat promotora per al compliment i posterior arxiu.
  
e) Les incidències i reclamacions que es pogueren suscitar derivades dels processos de selecció seran resoltes pel grup de treball mixt, sense que siga possible ulterior recurs administratiu.
  
8.3 L'entitat promotora contractarà el personal directiu, docent i de suport que haja resultat seleccionat i conste com a tal en les actes del grup de treball mixt. Els alumnes seleccionats s'incorporaran a l'escola taller o casa d'oficis, a l'inici de la primera fase formativa. Al terme de l'esmentada fase, l'entitat promotora contractarà els alumnes que finalitzen amb aprofitament la primera fase, amb vista a començar l'etapa segona.
  
Els contractes de treball s'instrumentaran per escrit en el model oficial corresponent i seran registrats en l'oficina d'ocupació, indicant la seua pertinença al programa d'escoles taller i cases d'oficis.
  
8.4 Si es produïx la baixa d'algun alumne treballador, es podrà substituir per un altre sempre que el que s'incorpore aporte una base formativa suficient per a continuar el procés formatiu del projecte. L'acabament del nou contracte, si és el cas, no podrà excedir en el temps al de l'escola taller o casa d'oficis a què correspon.
  
La selecció, de la mateixa manera que la del personal directiu, docent i de suport que es contracte una vegada iniciat el projecte, s'efectuarà pel procediment que determine el grup de treball mixt per a cobrir baixes.
  
Article 9. Orientació, informació professional, formació empresarial i assistència tècnica
  
Els alumnes d'escoles taller o cases d'oficis rebran al llarg de tot el procés formatiu orientació, assessorament, informació professional i formació empresarial. Les dites accions constituiran una part important del procés formatiu i per a això les escoles taller i cases d'oficis hauran de comptar amb el personal apropiat i els mètodes adequats, i també amb la col·laboració de les oficines d'orientació de les entitats promotores i de l'Àrea Territorial de Treball, encaminat tot a la promoció i el descobriment d'iniciatives empresarials i a l'assessorament en tècniques de recerca d'ocupació i eixides professionals.
  
Al terme de l'activitat de l'escola taller o casa d'oficis, l'entitat promotora establirà un servei d'assistència tècnica d'una duració de com a mínim sis mesos, per a l'acompanyament als treballadors participants en els seus processos, tant de recerca d'ocupació per compte d'un altre com per a l'establiment pel seu compte.
  
Article 10. Unitats de Promoció i Desenrotllament
  
10.1 Les unitats de promoció i desenrotllament es definixen, dins del Programa d'Escoles Taller i Cases d'Oficis, com a mòduls d'intervenció en l'àmbit comarcal, que col·laboren en la preparació, acompanyament i avaluació dels projectes d'escoles taller i cases d'oficis, descobrint les potencialitats de desenrotllament i ocupació de les comarques elaborant plans integrals d'intervenció de les escoles taller i cases d'oficis i projectes de desenrotllament fomentant, bé directament, bé a través dels centres d'iniciativa empresarial, la inserció laboral dels jóvens que participen en els dits projectes, per a la qual cosa desenrotllaran la seua activitat en les següents àrees:
  
a) Àrea d'investigació i anàlisi de les oportunitats de desenrotllament local, comarcal i regional en termes d'ocupació, amb les finalitats següents:
  
- Sintetitzar la informació sobre potencialitats de desenrotllament i ocupació.
  
- Organitzar la informació per a ús dels agents d'ocupació.
  
- Planificar, si és el cas, noves estratègies per a descobrir altres oportunitats d'ocupació al territori.
  
b) Àrea de desenrotllament de projectes d'escoles taller i cases d'oficis, amb les següents funcions:
  
- Analitzar quins han de ser els projectes d'escoles taller i cases d'oficis en cada comarca.
  
- Promoure i ajudar a la creació d'estos projectes.
  
- Col·laborar-ne en la gestió a través d'assistència tècnica, disseny d'accions formatives de suport, de plans de comunicació i de sistemes d'avaluació.
  
c) Àrea de col·locació i inserció:
  
- Donar suport als centres d'iniciativa empresarial (CIE) i generar xarxes d'informació i assessorament per a la recerca d'ocupació.
  
d) Àrea d'avaluació de resultats:
  
- Col·laborar en el seguiment de la inserció i en l'avaluació de la qualitat de la formació, dels treballs realitzats i de l'impacte social de les escoles taller i cases d'oficis en el seu entorn.
  
10.2 Els projectes de promoció i desenrotllament s'ajustaran als plans concrets de cada comarca objecte d'actuació i la seua duració no serà superior a dos anys i mig.
  
10.3 Estos projectes podran ser promoguts per les entitats assenyalades en l'article 2 de la present disposició, si bé i, atés que l'àmbit d'actuació de les unitats de promoció i desenrotllament té caràcter generalment comarcal, les entitats promotores hauran de tindre, almenys, el mateix àmbit d'actuació. Per a l'execució d'estos projectes, les entitats promotores hauran de contractar tècnics, especialistes en les matèries objecte d'estudi i actuació, i també el personal de suport necessari, preferentment jóvens menors de vint-i-cinc anys desocupats, sota la modalitat contractual més adequada, en cada cas, a les funcions i tasques que calga desenrotllar.
  
10.4 La selecció del personal es portarà a cap en els termes establits en l'article 8 d'esta ordre per a les escoles taller i cases d'oficis.
  
Article 11. Centres d'Iniciativa Empresarial
  
11.1 Els centres d'iniciativa empresarial es creen com a unitats d'assessorament per als jóvens d'escoles taller i cases d'oficis amb iniciatives emprenedores, capaços d'iniciar una activitat professional pel seu compte; les entitats promotores hauran de facilitar-los els instruments adequats per a la posada en marxa de la seua empresa. Les seues funcions són les següents:
  
- Detectar i estimular la iniciativa i impulsió creadora, amb vista a l'establiment pel seu compte.
  
- Assistir tècnicament, impulsar i donar suport al procés de creació de l'empresa o de l'autoocupació. El suport del CIE al treballador s'estendrà per un període de temps, posterior al final de l'escola taller o casa d'oficis, suficient per a garantir la viabilitat econòmica de l'empresa creada.
  
- Impulsar, assistir i donar suport al procés informatiu i formatiu.
  
- Col·laborar en la recerca d'ajudes i finançaments alternatius.
  
- Aportar locals apropiats, en la mesura que siga possible, per a la primera instal·lació.
  
L'adaptació d'estos locals podrà ser qualificada com d'interés general i social respecte a la col·laboració entre la Conselleria d'Ocupació, Indústria i Comerç i les corporacions locals o altres entitats públiques que preveja la normativa autonòmica, per a la realització d'obres i servicis per part de treballadors desocupats.
  
- Oferir, a temps compartit, servicis comuns per al funcionament administratiu de les empreses que es creen.
  
- Col·laborar en la col·locació per compte d'un altre.
  
11.2 Els centres d'iniciativa empresarial hauran de disposar del personal apropiat per al desenrotllament de les seues funcions, contractat per l'entitat promotora de les escoles taller o cases d'oficis.
  
11.3 L'ajuda i assistència tècnica que els centres d'iniciativa empresarial presten als treballadors s'estendrà a un període de temps que en garantisca la viabilitat econòmica.
  
11.4 Les entitats promotores d'estos centres podran sol·licitar a la Conselleria d'Ocupació, Indústria i Comerç les ajudes establides per als distints programes de suport a la creació d'ocupació.
  
Per als distints programes de suport a la contractació i a la creació d'ocupació, igualment els CIE podran utilitzar per al seu finançament els honoraris corresponents als servicis que presten i els lloguers derivats dels locals que aporten.
  
El personal integrant del CIE serà contractat per l'entitat promotora.
  
11.5 Quan els CIE actuen en paral·lel i/o com a prolongació de les escoles taller i cases d'oficis hauran d'informar-ne periòdicament la Conselleria d'Ocupació, Indústria i Comerç del funcionament i els resultats.
  
CAPÍTOL II
  
Programa de Tallers d'Ocupació
  
Article 12. Definició
  
12.1 Els tallers d'ocupació es configuren com un programa mixt d'ocupació i formació que té per objecte millorar l'ocupabilitat dels desocupats de vint-i-cinc o més anys, facilitant així la seua posterior integració al mercat de treball.
  
12.2 Els participants en els tallers d'ocupació adquiriran la formació professional i pràctica laboral necessària, realitzant obres i servicis d'utilitat pública o interés social, relacionats amb nous jaciments d'ocupació, i que possibiliten la inserció posterior dels participants tant en l'ocupació per compte d'un altre com mitjançant la creació de projectes empresarials o d'economia social.
  
Article 13. Entitats promotores
  
13.1 Els projectes de tallers d'ocupació podran ser promoguts per òrgans de l'administració general de l'Estat, altres ens públics, corporacions locals, organismes autònoms, consorcis i associacions, fundacions i altres entitats sense finalitat lucrativa en l'àmbit territorial de la Comunitat Valenciana.
  
13.2 La promoció i gestió dels programes de tallers d'ocupació la portarà a cap la Conselleria d'Ocupació, Indústria i Comerç. Esta es reserva la programació, la supervisió, la coordinació, el seguiment i el control, la valoració de resultats, i finança part dels projectes mitjançant l'atorgament de les subvencions corresponents. Les entitats promotores plantejaran la iniciativa, desenrotllaran la gestió i procuraran la inserció final, i al mateix temps aportaran part del finançament dels projectes, tot això segons el que s'ha disposat en la present ordre.
  
Article 14. Contingut
  
14.1 Els tallers d'ocupació tindran una duració mínima de sis mesos i màxima d'un any. Una vegada transcorregut el termini de duració previst en la corresponent resolució d'aprovació s'entendrà finalitzat el projecte de taller d'ocupació.
  
14.2 Des de l'inici del taller d'ocupació, els treballadors participants seran contractats per l'entitat promotora, utilitzant-se a este efecte la modalitat de contractació més d'acord amb les circumstàncies del treballador i del projecte, i percebran les retribucions salarials que els corresponguen, de conformitat amb allò que s'ha previst en la normativa vigent i en la present disposició. La contractació haurà de ser a temps complet i la duració màxima del contracte no podrà superar la duració del projecte de taller d'ocupació.
  
Article 15. Aspectes formatius
  
15.1 Durant el desenrotllament del taller d'ocupació, els treballadors participants rebran formació professional ocupacional, segons el pla formatiu inclòs en la memòria exigida en l'article 21 de la present disposició, en alternança amb la pràctica professional. L'esmentada formació s'adequarà, si és el cas, als continguts mínims establits en el reial decret que regule el certificat de professionalitat de l'ocupació relacionada amb l'ofici o lloc de treball que s'exercirà, d'acord amb el que s'ha establit en els apartats 1 i 2 de l'article 3 del Reial Decret 797/1995, de 19 de maig, pel qual s'establixen directrius sobre els certificats de professionalitat i els corresponents continguts mínims de formació professional ocupacional.
  
15.2 El temps dedicat a formació teòrica, que es computarà amb caràcter general com a jornada efectiva de treball, es fixarà en el contracte, en atenció a les característiques de l'ofici o el lloc de treball que s'exercirà, el nombre d'hores establit, si és el cas, per al mòdul formatiu adequat a l'esmentat lloc i la duració del contracte. En cap cas el dit temps de formació serà inferior al 25 per 100 de la jornada màxima prevista en conveni col·lectiu o, si no n'hi ha, de la jornada màxima legal.
  
Article 16. Orientació, informació professional, formació empresarial i assistència tècnica.
  
Els treballadors participants en tallers d'ocupació rebran al llarg de tot el procés formatiu orientació, assessorament, informació professional i formació empresarial, per a la qual cosa els tallers d'ocupació hauran de comptar amb el personal i els mètodes adequats, i també amb la col·laboració de les oficines d'orientació de les entitats promotores i de l'Àrea Territorial de Treball, encaminat tot a la promoció i el descobriment d'iniciatives empresarials i a l'assessorament en tècniques de recerca d'ocupació i eixides professionals.
  
Al terme de l'activitat dels tallers d'ocupació, l'entitat promotora establirà un servici d'assistència tècnica d'una duració de com a mínim sis mesos, per a l'acompanyament als treballadors participants en els seus processos, tant de recerca d'ocupació per compte d'un altre com en l'establiment pel seu compte.
  
Article 17. Selecció dels alumnes treballadors, el director, els docents i el personal de suport
  
17.1 La selecció dels treballadors participants en els tallers d'ocupació, i també la del director, els docents i el personal de suport, serà efectuada per l'Àrea Territorial de Treball, en col·laboració amb l'entitat promotora, la qual haurà de formalitzar, al seu moment, les corresponents contractacions, procurant la major adaptabilitat dels seleccionats a les especialitats i a les particulars circumstàncies de dificultat d'estes.
  
17.2 Per a la realització de la selecció del personal assenyalat es crearà un grup de treball mixt entre l'entitat promotora i l'Àrea Territorial de Treball, presidit per la persona que esta designe. El procediment que se seguirà serà el següent:
  
a) La selecció dels alumnes treballadors s'efectuarà necessàriament després de la tramitació d'oferta d'ocupació prèvia per part de l'oficina d'ocupació corresponent. El grup de treball determinarà el perfil dels candidats i els requisits mínims que hagen de complir, entre els quals constaran, almenys, ser desocupats de vint-i-cinc o més anys, que es troben en alguna de les situacions següents:
  
1) Que tinguen especials dificultats per a entrar al mercat de treball, com ara parats de llarga duració, majors de quaranta-cinc anys, dones i persones amb discapacitat.
  
2) Que es determinen com a col·lectius preferents d'actuació en els Plans Nacionals d'Acció per a l'Ocupació de cada any.
  
A més a més, s'entendran com a criteris de preferència els següents:
  
- No haver participat anteriorment en un altre taller d'ocupació, escola taller o casa d'oficis.
  
- Tindre responsabilitats familiars, entenent-se com a tals les establides a l'efecte del reconeixement del subsidi per desocupació de nivell assistencial en l'article 215.2 del Text Refós de la Llei General de Seguretat Social.
  
- Nivell de protecció per desocupació dels possibles beneficiaris.
  
El grup de treball mixt practicarà la selecció entre les relacions de desocupats confeccionades per l'oficina d'ocupació, que inclourà, en la mesura que siga possible, tres candidats per lloc.
  
b) El procés de selecció del personal directiu, docent i de suport es podrà realitzar mitjançant oferta d'ocupació, mitjançant convocatòria pública o bé mitjançant ambdues.
  
El grup de treball mixt determinarà el procediment que se seguirà, el perfil dels candidats, les característiques i els requisits que hi hauran de complir, entre els quals constarà el de ser preferentment desocupats. Tindran prioritat, així mateix, aquelles persones que hagen exercit una ocupació semblant en un altre taller d'ocupació.
  
El grup de treball mixt elaborarà les convocatòries, determinarà els barems i les proves que s'han d'aplicar si és el cas, prepararà les ofertes d'ocupació a cursar a l'oficina d'ocupació si és procedent, i difondrà les convocatòries a través dels mitjans de difusió que es determinen.
  
La selecció definitiva la realitzarà el grup de treball mixt entre les persones preseleccionades per l'oficina d'ocupació i les sol·licituds presentades a la convocatòria. També es podran tindre en compte les persones incloses prèviament en fitxers d'experts existents en la Direcció General de Formació i Inserció Professional.
  
c) Qualsevol que siga el sistema de selecció utilitzat, se seguiran els criteris i procediments establits per la Direcció General de Formació i Inserció Professional per a la cobertura d'ofertes d'ocupació, per la qual cosa no serà d'aplicació la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En este últim cas, el personal i els alumnes seleccionats no es consideraran inclosos en les corresponents plantilles o relacions de llocs de treball, per la qual cosa no serà necessària oferta d'ocupació pública prèvia.
  
d) El grup de treball mixt prepararà la relació d'alumnes i de la resta del personal seleccionat; alçarà acta, en doble exemplar, de tot allò que s'ha actuat, i traslladarà un exemplar a la Direcció General de Formació i Inserció Professional, per a constància i aprovació definitiva, i l'altre a l'entitat promotora per al compliment i el posterior arxiu.
  
e) Les incidències i reclamacions que es pogueren suscitar derivades dels processos de selecció seran resoltes pel grup de treball mixt, sense que siga possible ulterior recurs administratiu.
  
17.3 L'entitat promotora contractarà el personal directiu, docent i de suport que haja resultat seleccionat i aparega com a tal en les actes de la Comissió de Selecció. Els alumnes seleccionats s'incorporaran al taller d'ocupació, i l'entitat promotora formalitzarà els corresponents contractes de treball, que s'instrumentaran per escrit en el model oficial corresponent i seran registrats en l'oficina d'ocupació, indicant la seua pertinença al programa de tallers d'ocupació.
  
17.4 Si es produïx la baixa d'algun alumne treballador, es podrà substituir per un altre sempre que el que s'incorpore aporte una base formativa suficient per a continuar el procés formatiu del projecte. L'acabament del nou contracte, si és el cas, no podrà excedir en el temps al del taller d'ocupació a què correspon.
  
La selecció, de la mateixa manera que la del personal directiu, docent i de suport que es contracte una vegada iniciat el projecte, s'efectuarà pel procediment que determine el grup de treball mixt per a cobrir baixes.
  
Article 18. Formació bàsica
  
Quan hi haja treballadors participants seleccionats que no hagen assolit els objectius de l'Educació Secundària Obligatòria, d'acord amb allò que s'ha establit en l'article 5.2 del Reial Decret 282/1999, de 22 de febrer, s'organitzaran programes específics de formació bàsica.
  
Açò serà aplicable a tots aquells que no tinguen el títol de Graduat Escolar, ja que este té els mateixos efectes professionals que el títol de Graduat en Educació Secundària, com establix la disposició addicional quarta de la Llei Orgànica 1/1990, de 3 d'octubre, d'Ordenació General del Sistema Educatiu.
  
Article 19. Certificats de la formació rebuda
  
D'acord amb el que establix l'article 5.3 del Reial Decret 282/1999 esmentat, els treballadors participants rebran, en finalitzar la permanència en el taller d'ocupació, un certificat expedit per l'entitat promotora on constarà la duració en hores de la formació rebuda i els mòduls formatius cursats, segons model normalitzat.
  
La Conselleria d'Ocupació, Indústria i Comerç podrà expedir diplomes als treballadors participants en projectes de tallers d'ocupació, en els quals s'indicarà la duració de la seua participació.
  
TÍTOL II
  
Procediment per a la sol·licitud, l'aprovació de projectes i la concessióde subvencions i disposicions comunes
  
CAPÍTOL I
  
Procediment per a la sol·licitud, aprovació de projectes i concessió de subvencions en escoles taller, cases d'oficis i tallers d'ocupació
  
Article 20. Objecte de la subvenció i beneficiaris en escoles taller, cases d'oficis i tallers d'ocupació
  
La Conselleria d'Ocupació, Indústria i Comerç podrà concedir en els termes descrits en esta ordre subvencions als ens promotors d'escoles taller, cases d'oficis i tallers d'ocupació, per a despeses derivades dels projectes formatius i de les ajudes salarials als treballadors que participen en les fases d'alternança, i també per a beques dels alumnes en la primera fase formativa, d'acord amb la dotació pressupostària que s'assigne.
  
Article 21. Sol·licitud, requisits i resolució de subvencions per a escoles taller, cases d'oficis i tallers d'ocupació.
  
21.1 Iniciació del procediment. Les sol·licituds per a l'obtenció de les ajudes regulades en la present ordre per a escoles taller, cases d'oficis i tallers d'ocupació hauran d'adreçar-se a la Direcció General de Formació i Inserció Professional i es presentaran en l'imprés normalitzat en les corresponents àrees territorials de Treball o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica a continuació per duplicat:
  
1. Projecte, el contingut mínim del qual consistirà en una memòria, en la qual es recolliran els següents aspectes:
  
a) Dades d'identificació de l'entitat promotora:
  
- Denominació, adreça, telèfon, fax, número d'identificació fiscal i codi de compte de cotització a la Seguretat Social.
  
- Nom i cognoms i càrrec de la persona que tinga la representació a estos efectes.
  
- Documentació acreditativa de la personalitat jurídica de l'entitat promotora i de la representació indicada anteriorment:
  
En el cas d'òrgans de l'administració general de l'Estat, altres ens públics, organismes autònoms estatals, autonòmics o locals, s'aportarà norma o acord de creació i de nomenament de qui en tinga la representació, publicades en el butlletí oficial corresponent.
  
En el cas de mancomunitats, consorcis, fundacions, associacions i altres entitats sense finalitat lucrativa s'aportaran escriptura de constitució i/o estatuts, degudament inscrits en el registre corresponent i, si és el cas, publicació en el butlletí oficial que corresponga, i també certificat de l'òrgan competent on conste l'apoderament, a estos efectes, de la persona que haja de representar-la.
  
Les corporacions locals hauran d'aportar certificat de l'acord d'aprovació del projecte i sol·licitud de subvencions per part de l'òrgan competent.
  
b) Contingut del projecte:
  
- Denominació de l'escola taller, casa d'oficis o taller d'ocupació projectada, amb totes les dades possibles per a la seua localització: adreça, telèfon, fax, etc.
  
- Informe sobre les estratègies de desenrotllament i les perspectives d'ocupació, amb inclusió del següent:
  
Previsions, el més concretes possible, d'inserció laboral dels alumnes treballadors participants, a l'acabament de l'escola taller, casa d'oficis o taller d'ocupació.
  
En el cas que hi haja descripció del centre d'iniciativa empresarial establit en l'article 11 de la present disposició, o projecte del centre, si n'estiguera prevista la creació.
  
Plans integrals activadors de desenrotllament comarcal, dels quals, si és procedent, formaria part l'escola taller, casa d'oficis o taller d'ocupació i en els quals al seu terme, podrien incloure's els treballadors participants.
  
Descripció detallada de l'obra o servici que s'executarà, amb indicació de la destinació prevista per a la seua utilització posterior.
  
En el cas que l'obra que s'ha d'executar el requerisca, s'adjuntarà projecte bàsic que constarà, almenys, de memòria descriptiva, plans generals i pressupost amb estimació global per capítols, firmat per un tècnic competent, i acompanyat d'informe sobre la seua valoració i catalogació des del punt de vista monumental, paisatgístic, ecològic o social.
  
Pla de Formació estructurat mitjançant itineraris modulars, amb els continguts necessaris per a l'acompliment de l'ocupació i aquells altres que es referisquen a la formació complementària, si és el cas. Estos programes formatius hauran d'estar en correspondència i d'acord amb les diferents unitats que componen l'obra o servici que s'executarà, amb vista a la realització de la formació pràctica i el treball real.
  
Dates previstes de començament i final de l'activitat.
  
c) Pressupost i finançament del projecte:
  
Pressupost de despeses del projecte, perioditzat per fases o períodes semestrals, que incloga:
  
Costos de contractació de personal directiu i docent.
  
Costos de contractació de personal administratiu i de suport.
  
Costos de contractació d'alumnes treballadors, corresponents a les fases de formació en alternança.
  
Costos de funcionament i gestió; com ara:
  
Mitjans didàctics.
  
Material escolar i de consum.
  
Material d'oficina.
  
Viatges d'alumnes per a la formació.
  
Amortització d'instal·lacions i equips. Quan l'entitat promotora aporte, per al desenrotllament del projecte, béns (instal·lacions i equips) amortitzables, s'adjuntarà relació valorada de béns, incloent-hi la quota d'amortització en el pressupost de despeses. Així mateix s'aportarà relació valorada, si és el cas, d'altres béns aportats no amortitzables, incloent-hi materials no didàctics necessaris per al desenrotllament del projecte.
  
Primes d'assegurança d'accidents dels alumnes durant la primera fase.
  
Altres despeses de funcionament necessaris per al desenrotllament del projecte.
  
Ingressos previstos com a conseqüència, si és el cas, i sempre que es complisca allò que s'ha establit en l'article 22.3 d'esta ordre, de l'alienació dels béns produïts o dels servicis prestats per l'escola taller, casa d'oficis o taller d'ocupació.
  
Pressupost total d'ingressos del projecte, en el qual s'indicarà la part finançada per l'entitat promotora o altres fonts de finançament col·laborador i la part per al finançament de la qual se sol·licita subvenció a la Conselleria d'Ocupació, Indústria i Comerç, una vegada descomptades les quantitats previstes a ingressar per raó d'alienació de béns o prestacions de servicis.
  
2. Certificats:
  
a) Certificat expedit per l'òrgan competent, que acredite les fonts de finançament d'aquella part del projecte que no subvencione la Conselleria d'Ocupació, Indústria i Comerç.
  
b) Certificat acreditatiu d'estar al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència del qual haurà d'estendre's al moment de l'atorgament de la subvenció.
  
c) Document acreditatiu de la titularitat jurídica de l'objecte d'actuació i la seua disponibilitat per a l'execució de l'obra o servici previst. En el cas de titularitat privada, document de cessió per a ús públic per un termini no inferior a vint-i-cinc anys.
  
3. Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
21.2 Valoració dels projectes.
  
Per a la valoració dels projectes, amb vista a la seua posterior aprovació, si és el cas, es tindran en compte els següents criteris:
  
Nombre de desocupats menors de vint-i-cinc anys, en el cas de les escoles taller i cases d'oficis; o de vint-i-cinc o més anys, en el cas dels tallers d'ocupació, existent en l'àmbit territorial del projecte que s'ha de desenrotllar.
  
Perspectives d'ocupació del col·lectiu participant.
  
Adaptabilitat del projecte per a la participació de col·lectius amb especials dificultats d'inserció al mercat de treball (persones discapacitades, dones, nivell de cobertura de desocupació i temps de permanència en la situació de desocupació).
  
Caràcter innovador del projecte, tenint en compte la seua incidència en nous jaciments d'ocupació com:
  
a) Servicis d'utilitat col·lectiva (rehabilitació del patrimoni artístic, històric, cultural o natural, revaloració d'espais públics i urbans, gestió de residus, gestió d'aigües, protecció i manteniment de zones naturals i aquells que incidisquen directament o indirectament en el control de l'energia).
  
b) Servicis d'oci i culturals (promoció del turisme, desenrotllament cultural i local).
  
c) Servicis personalitzats de caràcter quotidià (atenció de xiquets, prestació de servicis a domicili a persones discapacitades o majors, ajuda a jóvens en dificultats i amb desarrelament social).
  
Qualitat del projecte, des del punt de vista de les actuacions que s'han de realitzar i la seua adequació per a la qualificació i adquisició d'experiència professional dels alumnes treballadors i dels beneficis socials que es tinga previst generar.
  
Qualitat del pla formatiu i adequació entre les especialitats proposades i ocupacions més oferides en el mercat laboral.
  
Aportacions de l'entitat promotora o altres entitats col·laboradores, especialment quan les dites aportacions minoren les subvencions que concedix la Conselleria d'Ocupació, Indústria i Comerç. Amb esta finalitat es tindrà en compte l'esforç inversor en cada cas.
  
Resultats qualitatius i quantitatius de projectes anteriors de la mateixa entitat promotora, i en concret:
  
a) Inserció dels participants en el mercat laboral.
  
b) Formació i experiència professional adquirida.
  
c) Resultat socioeconòmic derivat de la realització de projectes d'utilitat pública i social acollits a la present ordre.
  
21.3 Instrucció del procediment. Resolució.
  
1. La Direcció d'Àrea Territorial de Treball emetrà informe sobre l'esmentat projecte, una vegada complet.
  
2. El conseller d'Ocupació, Indústria i Comerç resoldrà en el termini màxim de sis mesos comptats des de la presentació de la sol·licitud, l'atorgament o la denegació de les subvencions previstes en la present ordre.
  
La resolució es confeccionarà en quatre exemplars i, com a mínim, contindrà els següents punts:
  
a) Objectius bàsics del projecte.
  
b) Nombre i característiques dels beneficiaris.
  
c) Subvencions atorgades a càrrec dels pressuposts de la Conselleria d'Ocupació, Indústria i Comerç, per al finançament de les despeses previstes en l'article següent de la present ordre, desglossades per conceptes i per fases o períodes semestrals.
  
L'import de les subvencions especificades en la resolució del conseller tindran el caràcter de subvenció estimada, i en quedarà condicionat l'abonament en els exercicis següents a l'existència de crèdit per a esta finalitat. L'import de les quantitats efectives que caldrà abonar en cada una de les fases estarà en funció de l'increment anual del valor dels mòduls, del salari mínim interprofessional i les cotitzacions a la Seguretat Social vigents, del nombre d'alumnes treballadors que participen en cada fase i de la justificació de les despeses subvencionades en fases anteriors en els termes especificats en esta ordre.
  
d) Dates previsibles de començament, fases i duració del projecte.
  
e) Especialitats que es volen impartir i la seua duració corresponent, i també el nombre de treballadors que s'inclouen en cada una.
  
f) Qualssevol altres especificacions que s'estime oportú d'incorporar en cada cas concret.
  
Transcorregut el termini establit de sis mesos per a dictar resolució, podrà entendre's desestimada la sol·licitud, en els termes establits en l'article 44 de la Llei 30/1992, en la redacció que en fa la Llei 4/1999, de modificació de l'anterior.
  
3. Qualsevol modificació substancial que implique canvi de titularitat de l'entitat promotora, canvi d'actuació dels objectius bàsics del projecte o canvi d'especialitats del projecte formatiu, haurà de ser sol·licitada i aprovada segons el procediment indicat anteriorment. Les modificacions no essencials seran autoritzades pels caps d'àrea territorials de Treball, corresponents per delegació del conseller d'Ocupació, Indústria i Comerç.
  
Els canvis de titularitat hauran de respondre a causes excepcionals degudament valorades que així ho exigisquen. El canvi es podrà realitzar d'ofici per la Conselleria d'Ocupació, Indústria i Comerç o a sol·licitud de l'entitat promotora titular, per a la qual cosa haurà de tramitar a través de la Direcció d'Àrea Territorial de Treball la següent documentació:
  
- Renúncia justificada de l'entitat promotora que cedix.
  
- Sol·licitud d'acceptació de l'entitat proposada.
  
- Balanç de drets i obligacions que es transferixen.
  
- Balanç de situació i justificació de les subvencions rebudes de la Conselleria d'Ocupació, Indústria i Comerç.
  
- Acta conjunta acceptant la liquidació i transferència de drets i obligacions amb el vistiplau del director general de Formació i Inserció Professional.
  
4 Si la subvenció s'haguera concedit per a un període inferior al màxim possible en cada tipus d'actuació, l'entitat beneficiària, amb una antelació mínima d'un mes respecte de l'acabament, podrà sol·licitar-ne l'ampliació fins al màxim permés, amb indicació motivada de les raons que ho justifiquen. El conseller d'Ocupació, Indústria i Comerç, valorades les circumstàncies concurrents, resoldrà en el termini d'un mes la sol·licitud, transcorregut el qual podrà entendre's desestimada.
  
Article 22. Finançament de les escoles taller, cases d'oficis i tallers d'ocupació: quanties i requisits de la subvenció
  
22.1 L'aportació econòmica de la Conselleria d'Ocupació, Indústria i Comerç en cada escola taller, casa d'oficis o taller d'ocupació es determinarà en la resolució d'aprovació de les subvencions corresponents, i es destinarà exclusivament a sufragar els següents costos:
  
1. Subvenció per a sufragar els costos de formació professional ocupacional i, si és el cas, formació bàsica complementària durant totes les etapes del projecte, incloent-hi:
  
a) Costos salarials del director i el professorat que hagen sigut seleccionats i contractats per l'escola taller, casa d'oficis o taller d'ocupació, inclosos els originats per les quotes a càrrec de l'ocupador, derivades de contingències comunes i professionals, Fons de Garantia Salarial, desocupació i formació professional.
  
b) Contractació de personal de suport.
  
c) Compensació de la despesa per primes de l'assegurança d'accidents dels alumnes, durant la primera etapa formativa i en els casos en què, durant l'etapa de contractació, s'impartisca formació fora del contracte de treball.
  
d) Mitjans didàctics, material escolar i de consum per a la formació.
  
e) Amortització d'instal·lacions i equips.
  
f) Viatges per a la formació.
  
g) Material d'oficina.
  
h) Lloguer d'equips (exclòs lísing).
  
i) Altres despeses de funcionament necessàries per al desenrotllament del projecte formatiu, que la Conselleria d'Ocupació, Indústria i Comerç considere justificades.
  
Les despeses financeres generades per avals, bestretes bancàries o anàlogues en cap cas seran susceptibles de finançar-se a càrrec de la subvenció.
  
El càlcul de subvenció s'efectuarà per hora/alumne de formació i per mòduls i fases. Atés que els alumnes reben formació, bé siga teòrica, teoricopràctica, durant tota la jornada en l'escola taller, casa d'oficis o taller d'ocupació, es consideraran hores formatives les corresponents a la totalitat d'esta, tant en la primera fase com en les altres fases de formació en alternança.
  
En el cas de les escoles taller i cases d'oficis, la quantia dels mòduls per a despeses de formació i funcionament per hora/alumne de formació es fixen, per a 1999, en els valors següents:
  
Per als tallers d'ocupació, la quantia dels mòduls i les despeses subvencionades seran iguals que les establides en el paràgraf anterior per a la II fase i següents.
  
L'import del mòdul A té en compte la relació d'un docent a jornada completa per cada 8 alumnes treballadors.
  
Estos valors, llevat de disposició en contra, aniran actualitzant-se per a exercicis successius, a raó d'un 2% d'increment anual.
  
L'import de la subvenció prevista per a despeses de formació i funcionament de les escoles tallers i cases d'oficis serà l'equivalent al resultat de multiplicar el valor dels mòduls A i B pel nombre d'alumnes i pel total d'hores que s'han d'impartir, considerant la jornada completa.
  
2. Beques. Durant la primera fase de les escoles taller i cases d'oficis, de formació professional ocupacional, s'abonaran, addicionalment, i de manera directa als alumnes, les beques per assistència diària previstes en la normativa reguladora del Pla Nacional de Formació i Inserció Professional, pel procediment que s'hi establix de nòmines mensuals, descomptant-se l'import corresponent a faltes d'assistència no justificades.
  
3. Subvencions per a cobrir els costos salarials derivats dels contractes que se subscriguen amb els alumnes treballadors, previstos en els articles 5.2 i 14.2 d'esta disposició, en les fases d'alternança, d'acord amb els següents criteris:
  
En els contractes per a la formació, la Conselleria d'Ocupació, Indústria i Comerç subvencionarà el 75 per 100 del salari mínim interprofessional anualment establit. Així mateix, se subvencionaran la totalitat de les quotes a càrrec de l'ocupador corresponents a contingències comunes i professionals, Fons de Garantia Salarial i Formació Professional previstes en els articles 13 i 14 del Reial Decret 488/1998, de 27 de març, pel qual es desenrotlla l'article 11 de l'Estatut dels Treballadors en matèria de contractes formatius i normes de desenrotllament.
  
En els contractes distints al contracte per a la formació que se subscriguen, la subvenció de la Conselleria d'Ocupació, Indústria i Comerç serà equivalent a l'establida en l'apartat anterior per als contractes per a la formació, per salaris del treballador, més les quotes a la Seguretat Social i de recaptació conjunta a càrrec de l'ocupador que corresponguen, referides a una retribució del 75 per 100 del salari mínim interprofessional anualment establit.
  
Per als costos salarials derivats dels contractes que se subscriguen amb els treballadors participants en el taller d'ocupació, la Conselleria d'Ocupació, Indústria i Comerç subvencionarà 1,5 vegades el salari mínim interprofessional anualment establit, inclosa la part proporcional de dues pagues extraordinàries, o la quantia prevista en el conveni col·lectiu d'aplicació, en el cas que esta siga inferior, i també les corresponents quotes a la Seguretat Social per tots els conceptes a càrrec de l'ocupador.
  
4. Quan, com a conseqüència de la participació de la Conselleria d'Ocupació, Indústria i Comerç en programes i iniciatives de la Unió Europea es tinga previst l'intercanvi d'alumnes treballadors d'escoles taller, cases d'oficis o tallers d'ocupació amb altres països, l'entitat promotora tramitarà a través de la Direcció General de Formació i Inserció Professional, en model normalitzat, sol·licitud acompanyada de memòria i pressupost, sobre la qual es dictarà resolució a través del mateix procediment de concessió de subvencions establit en la present normativa. La subvenció haurà de cobrir les despeses derivades de la preparació i realització de l'intercanvi.
  
22.2 El finançament dels costos previstos en este article es realitzarà a càrrec de les dotacions que en els pressupostos de la Conselleria d'Ocupació, Indústria i Comerç s'establisquen anualment per a fer front als programes d'escoles taller, cases d'oficis i tallers d'ocupació, i regulats en la present disposició o en les previstes anualment per a cofinançar les ajudes concedides, si és el cas, pel Fons Social Europeu.
  
22.3 Quan les escoles taller, cases d'oficis o tallers d'ocupació en el desenrotllament de la seua activitat produïsquen béns que, pel seu disseny i innovació, siguen susceptibles de comercialització, podran alienar-se sempre que no s'incórrega en competència deslleial. Els ingressos procedents d'estes alienacions es registraran en els corresponents llibres de comptabilitat i s'aplicaran a les activitats de l'escola taller, casa d'oficis o taller d'ocupació.
  
22.4 L'import de les subvencions previstes en la present ordre en cap cas podrà ser de tal quantia que aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.
  
Article 23. Transferència i justificació de fons
  
23.1 L'abonament de les subvencions el farà la Conselleria d'Ocupació, Indústria i Comerç a l'entitat promotora per fases o períodes semestrals, mitjançant bestretes que cal justificar.
  
Esta sol·licitud ha d'anar acompanyada del corresponent certificat d'inici del projecte, segons model normalitzat, i es trametrà a la Direcció d'Àrea Territorial de Treball.
  
23.2 Una vegada notificada la concessió de les subvencions que pertoque, l'entitat promotora enviarà a la Direcció d'Àrea Territorial de Treball l'oportuna sol·licitud de transferència de la bestreta de subvenció corresponent a la primera fase, per a la qual cosa utilitzarà el model normalitzat establit a l'efecte. Esta sol·licitud de transferència la tornarà a cursar l'entitat promotora per a cada una de les fases següents, consignant-hi, si és el cas, els possibles saldos resultants de les fases anteriors, en els termes indicats en els apartats següents.
  
D'acord amb la sol·licitud de transferència realitzada per l'entitat promotora, i una vegada verificada, la Conselleria d'Ocupació, Indústria i Comerç procedirà a transferir bestretes de subvenció en quantia no superior a la consignada per a cada fase en la resolució de concessió, dins del primer mes de cada un dels períodes o fases.
  
Una vegada que l'entitat promotora haja rebut la transferència de fons, trametrà a la Direcció d'Àrea Territorial de Treball el certificat comptable de la recepció.
  
23.3 Dins del mes següent al final de cada fase o període semestral considerat, l'entitat promotora trametrà a la Direcció d'Àrea Territorial de Treball, els justificants dels pagaments efectuats (nòmines, TC1 i TC2, factures i la resta de documents justificatius d'acord amb la legalitat vigent) a càrrec dels fons rebuts. La justificació es presentarà segons el desglossament indicat en el model normalitzat, i no es podran efectuar compensacions entre els distints conceptes (mòdul A, mòdul B i salaris d'alumnes). Així mateix, s'adjuntarà relació de pagaments efectuats amb identificació dels perceptors i especificació de les quantitats corresponents.
  
Una vegada verificada la justificació per despeses efectuades, i en cas de ser inferior a la quantitat establida com a subvenció màxima justificable, s'ajustarà el corresponent saldo en la pròxima transferència que s'efectue.
  
23.4 Quan l'entitat promotora haja de presentar garanties en virtut d'allò que s'ha disposat en l'article 30 d'esta ordre, podrà optar per cobrar en ferm les despeses realitzades després de la justificació prèvia, per a la qual cosa haurà de trametre a la Direcció d'Àrea Territorial de Treball, per períodes no superiors a sis mesos, model normalitzat, amb relació de despeses efectuades i identificació de perceptors i quantitats, acompanyades pels justificants de pagament corresponents. Una vegada verificat i després dels aclariments previs que calga, la Conselleria d'Ocupació, Indústria i Comerç procedirà a realitzar l'oportuna transferència de fons.
  
23.5 Quan les entitats promotores siguen administracions públiques territorials es consideraran documents justificatius dels pagaments efectuats els certificats expedits a l'efecte pels secretaris o interventors, en els quals consten desglossats els pagaments corresponents a cada una de les partides subvencionades, segons model normalitzat. Igualment caldrà aportar relació de justificants de despeses i pagaments realitzats a càrrec del mòdul B, segons model normalitzat.
  
En qualsevol cas, els documents justificatius individualitzats hauran de quedar disponibles per a les actuacions de comprovació i control establides en els articles 23 i 24 d'esta ordre.
  
Els ens públics, i també les associacions, fundacions i entitats sense finalitat lucrativa, recollits en els articles 2 i 13 d'esta ordre, presentaran documents justificatius individualitzats dels pagaments efectuats.
  
23.6 La subvenció màxima que es podrà admetre com justificada en cada fase, per despeses de formació i funcionament (mòduls A i B), no podrà excedir del que resulte de multiplicar el nombre d'hores realitzades per cada mòdul. A estos efectes, i atés que les despeses generals i de professorat són rígides per a les escoles taller, cases d'oficis i tallers d'ocupació i no es poden modificar, dins de cada fase, de forma proporcional a la fluctuació del nombre d'alumnes, d'acord amb les altes i baixes, es consideraran també com a hores efectives les corresponents als alumnes que abandonen el projecte i pel període de temps comprés entre la data de la seua baixa i el final de la fase o, si és el cas, la data d'alta de l'alumne treballador que substituïsca la dita baixa, i les corresponents als dies lectius no assistits. Als mateixos efectes, s'assimilaran igualment a hores de formació efectivament impartides les corresponents als períodes de vacances anuals retribuïdes gaudides pels alumnes, establides legalment o convencionalment.
  
La justificació per hores realitzades es presentarà juntament amb la sol·licitud de transferència de la fase immediatament següent, mitjançant relació d'alumnes participants en la fase que es justifica, amb dates d'alta i baixa, acompanyada, a partir de la segona fase, de còpia dels contractes, les pròrrogues i les baixes en la Seguretat Social dels alumnes.
  
23.7 La justificació de la subvenció per costos salarials d'alumnes treballadors s'efectuarà d'acord amb els contractes efectivament formalitzats i per la duració corresponent en cada fase, d'acord amb els criteris establits en l'article 22.1 apartat 3 de la present ordre. La justificació es realitzarà mitjançant la documentació indicada en l'apartat anterior (contractes, pròrrogues, baixes en la Seguretat Social), presentant-se també juntament amb la sol·licitud de transferència de la fase següent.
  
23.8 Les quantitats lliurades per la Conselleria d'Ocupació, Indústria i Comerç, i no aplicades a la finalitat prevista dins de cada període, podran acumular-se al període següent deduint-se este import en la pròxima transferència que s'efectue. En tot cas, les quantitats no justificades degudament en finalitzar el projecte seran tornades per l'entitat promotora a la Conselleria d'Ocupació, Indústria i Comerç en el mes següent a l'esmentat termini, i s'hi reflectirà en la corresponent liquidació.
  
23.9 En el cas de no justificació segons l'anteriorment establit, no es realitzaran noves provisions de fons, i es procedirà a reclamar les quantitats no justificades pel procediment establit.
  
Article 24. Seguiment i control
  
La Direcció d'Àrea Territorial de Treball és l'òrgan encarregat de portar a cap les tasques de supervisió, gestió del finançament, coordinació, seguiment i control de les escoles taller, cases d'oficis i tallers d'ocupació. Per a això ha de realitzar el següent:
  
1. Assistència, suport i assessorament tècnic i administratiu a l'entitat promotora i a la mateixa escola taller, casa d'oficis o taller d'ocupació, tant en la preparació del projecte com en la realització de les activitats per a les quals es concedix la subvenció, amb vista a aconseguir l'èxit del projecte: creació d'ocupació, col·locació, adquisició d'experiència i qualificació i també la correcta realització i desenrotllament del treball i les activitats previstes.
  
2. Seguiment de la gestió, demanant a les escoles taller, cases d'oficis i tallers d'ocupació, la informació referent a alumnes treballadors, personal directiu, docent i de suport i qualsevol altra dada que es considere d'interés per al seguiment puntual de la gestió, especialment d'aquells que van servir de base per a la concessió de la subvenció. Per a això l'escola taller, casa d'oficis o taller d'ocupació omplirà la fitxa d'alumnes, fitxa de personal i fitxa resum de les anteriors, segons model normalitzat, i les enviarà a la Direcció d'Àrea Territorial de Treball en el termini de quinze dies naturals a partir de la data de començament de cada fase.
  
En el cas d'escoles taller i cases d'oficis, durant el desenrotllament de la primera fase, es trametrà a la Direcció de l'Àrea Territorial de Treball en els cinc primers dies de cada mes, model normalitzat on consten les faltes no justificades dels alumnes i les incidències (altes i baixes) del mes anterior, o comunicació expressa que no se n'ha produïda cap.
  
Per als tallers d'ocupació, i també per a la segona fase i següents dels programes d'escoles taller i cases d'oficis, es comunicaran, a la Direcció de l'Àrea Territorial de Treball, les incidències (altes i baixes), en els cinc primers dies del mes següent al que es produïsquen, segons model normalitzat.
  
4. Control d'acabament de l'activitat i liquidació de l'expedient, supervisant la consecució dels marcats.
  
D'acord amb allò que s'ha establit en l'article anterior, l'entitat promotora trametrà a la Direcció d'Àrea Territorial de Treball, dins del mes següent al final de l'última fase, justificació, segons model normalitzat, de la bestreta de subvenció pendent de justificar, juntament amb la relació de despeses realitzades i els corresponents justificants de despesa. Així mateix es trametran acta de liquidació i quadre resum de justificacions de despeses, d'acord amb el model normalitzat. En cas que hi haja saldo positiu a favor de la Conselleria d'Ocupació, Indústria i Comerç, l'entitat promotora inclourà també, juntament amb els justificants, el del reintegrament de l'import del mencionat saldo.
  
Una vegada verificada la justificació presentada, i en cas d'acord, la Direcció General de Formació i Inserció Professional donarà la seua conformitat als documents assenyalats, al mateix temps que, si és procedent, s'expedix el certificat corresponent per al l'alliberament de la garantia indicada en l'article 30 de la present ordre. En el supòsit de disconformitat o discrepància, i havent-hi saldo positiu a favor de la Conselleria d'Ocupació, Indústria i Comerç, la Direcció General de Formació i Inserció Professional iniciarà el procediment legalment establit per al reintegrament de subvencions indegudament percebudes.
  
5. Control de resultats, demanant a l'entitat promotora que òmpliga el qüestionari d'inserció laboral, segons model normalitzat, en els terminis que s'hi indiquen, i també qualsevol altra informació pertinent respecte d'això.
  
CAPÍTOL II
  
Unitats de Promoció i Desenrotllament (UPD). Procediment d'aprovació de projectes i de les subvencions corresponents
  
Article 25. Definició, objecte de la subvenció i beneficiaris
  
1.Les unitats de promoció i desenrotllament es definixen, dins del Programa d'Escoles Taller i Cases d'Oficis, com a mòduls d'intervenció en l'àmbit comarcal i regional, que col·laboren en la preparació, acompanyament i avaluació dels projectes d'escoles taller i cases d'oficis, descobrint les potencialitats de desenrotllament i ocupació de les comarques, elaborant plans integrals d'intervenció de les escoles taller i cases d'oficis i projectes de desenrotllament fomentant, bé directament, bé a través dels centres d'iniciativa empresarial, la inserció laboral dels jóvens que participen en els dits projectes.
  
2. Els projectes de promoció i desenrotllament s'ajustaran als plans concrets de cada comarca objecte d'actuació i la seua duració no serà superior a dos anys i mig.
  
3. La Conselleria d'Ocupació, Indústria i Comerç podrà concedir, en els termes descrits en esta ordre, subvencions a les entitats promotores assenyalades en l'article 2, per a promoure unitats de promoció i desenrotllament, d'acord amb la dotació pressupostària que s'assigne.
  
Article 26. Sol·licitud, requisits i resolució de subvencions per a unitats de promoció i desenrotllament
  
26.1 Iniciació, instrucció i resolució del procediment.
  
Les sol·licituds per a l'obtenció de les ajudes regulades en la present ordre per a projectes de UPD hauran d'adreçar-se a la Direcció General de Formació i Inserció Professional i es presentaran en l'imprés normalitzat en les corresponents àrees territorials de Treball o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica a continuació per duplicat
  
1. Projecte, el contingut mínim del qual consistirà en una memòria en què es recolliran els següents aspectes:
  
a) Dades d'identificació de l'entitat promotora: denominació, àmbits competencials i la resta de dades de localització, i també l'estructura, els servicis i l'experiència dels quals, en principi, hi dispose.
  
b) Contingut del projecte de UPD, que inclourà:
  
- Finalitat i objectius del projecte.
  
- Metodologia que s'utilitzarà.
  
- Estratègies previsibles de foment de l'ocupació.
  
- Principals col·lectius afectats.
  
- Calendari d'actuació.
  
c) Data prevista de començament i duració del projecte.
  
d) Costos màxims, perioditzats per fases semestrals partint de la data prevista de començament derivats de:
  
- Contractació de personal tècnic i de suport.
  
- Despeses de funcionament.
  
e) Pressupost total d'ingressos de la UPD, on s'assenyalen les parts finançades per l'entitat promotora o per altres fonts de finançament que s'indicaran, i també la part per al finançament de la qual se sol·licita la subvenció de la Conselleria d'Ocupació, Indústria i Comerç.
  
2. Certificats.
  
a) Certificat acreditatiu del finançament d'aquella part del cost del projecte que no subvencione la Conselleria d'Ocupació, Indústria i Comerç.
  
b) Certificat acreditatiu d'estar al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's al moment de l'atorgament de la subvenció.
  
c) Documentació identificadora de la personalitat dels sol·licitants i acreditativa de poder suficient i subsistent per a actuar en nom i representació de les entitats promotores.
  
d) En el cas d'associacions, fundacions i altres entitats sense finalitat lucrativa, escriptura pública de constitució, inscripció en el registre corresponent i estatuts que acrediten la seua condició d'entitats sense finalitat lucrativa.
  
3. Dades de domiciliació bancària segons model facilitat a l'efecte (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
26.2 Les fases d'instrucció i resolució s'instrumentaran en la forma assenyalada en l'article 21.3 de la present ordre per a les escoles taller i cases d'oficis.
  
El contingut mínim de la resolució serà el següent:
  
a) Finalitat i objectius bàsics del projecte per a l'èxit del qual se sol·licita subvenció a la Conselleria d'Ocupació, Indústria i Comerç.
  
b) Composició de l'equip humà que integra la UPD, que incloga els perfils dels llocs de treball i els requeriments de preparació i experiència necessaris per a la seua respectiva cobertura.
  
c) Fases de desenrotllament del projecte per al qual es crea la UPD i terminis de duració de cada una.
  
d) Subvencions que aportarà la Conselleria d'Ocupació, Indústria i Comerç per al finançament de la part corresponent del pressupost d'ingressos de la UPD.
  
e) Qualssevol altres especificacions que s'estimen oportunes.
  
26.3 Qualsevol modificació substancial que implique canvi de titularitat de l'entitat promotora haurà de ser sol·licitada i aprovada segons el procediment indicat en l'article 21.3 apartat 3. Les modificacions no essencials seran autoritzades pels caps d'àrea territorials de Treball corresponents, per delegació de conseller d'Ocupació, Indústria i Comerç.
  
Article 27. Finançament de les unitats de promoció i desenrotllament i concurrència amb altres subvencions
  
27.1 Quantia i requisits.
  
L'aportació econòmica de la Conselleria d'Ocupació, Indústria i Comerç per a cada unitat de promoció i desenrotllament, es determinarà en la resolució d'aprovació de les subvencions corresponents, i es destinarà a sufragar exclusivament els següents conceptes de despesa:
  
a) Despeses salarials del personal tècnic i de suport. La quantia de la subvenció per al personal tècnic s'estima per a 1999 en 3.876.000 pessetes per jornada completa i per any, per cada component, i es reduirà proporcionalment, si és el cas, d'acord amb la jornada i la duració de cada contracte. Esta subvenció s'incrementarà en un 20 per 100 per al director de la UPD.
  
L'import de la subvenció per a costos salarials del personal de suport serà d'1.949.220 pessetes per jornada completa i per any, per cada component, i es reduirà proporcionalment, si és el cas, d'acord amb la jornada i la duració de cada contracte. En el cas que este personal subscriga un contracte per a la formació, la subvenció de la Conselleria d'Ocupació, Indústria i Comerç serà la mateixa que l'establida per als alumnes treballadors d'escoles taller i cases d'oficis.
  
Les quantitats indicades s'estimen com a subvencions mitjanes per costos salarials del personal de les UPD, sense que això condicione necessàriament els salaris efectivament establits per l'entitat promotora.
  
b) Les despeses derivades del funcionament de les UPD i que per a l'any 1999 s'establixen en 441.660 pessetes per component i any.
  
c) Les subvencions per a ajudes salarials i per a despeses de funcionament de les UPD s'incrementaran en un 2% per a anys successius, excepte disposició en contra.
  
d) Les subvencions per a finançar les UPD s'abonaran a càrrec dels conceptes pressupostaris habilitats per a despeses de formació i funcionament de les escoles taller i cases d'oficis.
  
27.2 Transferència de subvencions i justificació de les despeses.
  
Se seguirà el mateix procediment establit en l'article 23 de la present ordre, segons models normalitzats.
  
27.3 Seguiment i control.
  
Se seguirà el mateix procediment establit en l'article 24 d'esta ordre, segons model normalitzat.
  
27.4 Selecció de personal.
  
La selecció del personal es portarà a cap en els termes establits en l'article 8 d'esta ordre i pel procediment seguit per a la selecció i contractació del personal directiu i docent de les escoles taller i cases d'oficis.
  
CAPÍTOL III
  
Activitats d'implantació i gestió de les escoles taller,
  
cases d'oficis i tallers d'ocupació
  
Article 28. Objecte de la subvenció i beneficiaris
  
28.1 L'objecte de les subvencions regulades en este capítol és finançar la col·laboració en la implantació, promoció, gestió i avaluació dels projectes, i també la formació tècnica del professorat i el personal directiu de les escoles taller, cases d'oficis i tallers d'ocupació.
  
28.2 Podran ser beneficiàries d'este tipus de subvencions les entitats públiques o privades sense finalitat lucrativa alienes a les escoles taller, cases d'oficis i tallers d'ocupació i a les seues entitats promotores. La dita condició s'acredita mitjançant la presentació de l'escriptura pública de constitució i els estatuts corresponents.
  
Article 29. Sol·licitud, requisits i resolució de subvencions
  
29.1 Les sol·licituds per a l'obtenció de les ajudes regulades en el present capítol hauran d'adreçar-se a la Direcció General de Formació i Inserció Professional i es presentaran en l'imprés normalitzat en les corresponents àrees territorials de Treball o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica a continuació per duplicat:
  
a) Memòria on es recullen els següents punts:
  
- Objecte de l'activitat que cal desenvolupar.
  
- Duració i terminis per a l'execució de les activitats objecte de la subvenció.
  
- Pressupost detallat per partides, necessari per al desenrotllament de les activitats.
  
- Subvenció que se sol·licita a la Conselleria.
  
b) Documentació que acredite la personalitat del sol·licitant.
  
c) Documentació que acredite el caràcter de la institució.
  
d) Documentació acreditativa de trobar-se al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's al moment de l'atorgament de la subvenció.
  
e) Documentació que acredite la capacitat legal per a presentar, sol·licitar i rebre la subvenció en nom de la institució.
  
f) Dades de domiciliació bancària segons model facilitat a l'efecte (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
29.2 Procediment d'aprovació. El conseller d'Ocupació, Indústria i Comerç resoldrà en el termini màxim de sis mesos comptats des de la presentació de la sol·licitud, l'atorgament o denegació de la subvenció, especificant, si és procedent, la quantia i el termini d'execució. No obstant això, si transcorregut el dit termini no s'haguera dictat resolució, haurà d'entendre's denegada la subvenció.
  
29.3 Finançament. Una vegada dictada la resolució de concessió, la Conselleria d'Ocupació, Indústria i Comerç podrà anticipar als beneficiaris de la subvenció la quantitat corresponent als mesos de l'exercici pressupostari corrent, com a màxim el 70% de la subvenció total. Al començament de l'exercici pressupostari següent, i només estiguen habilitats els crèdits, una altra quantitat l'import de la qual, juntament amb la primera bestreta, siga equivalent al 90% del total de les subvencions. El 10% restant s'abonarà, si és el cas, una vegada que el beneficiari justifique la realització de les accions objecte de la subvenció, la qual cosa haurà de tindre lloc dins del mes següent a l'acabament de les dites accions.
  
El finançament de les subvencions previstes en este capítol es realitzarà a càrrec de les dotacions que en els pressuposts de la Conselleria d'Ocupació, Indústria i Comerç, s'establisquen anualment per a fer front als Programes d'Escoles Taller, Casas d'Oficis i Tallers d'Ocupació o als previstos per a cofinançar les ajudes concedides pel Fons Social Europeu.
  
Els beneficiaris de les subvencions hauran de justificar, abans de rebre la segona bestreta i el 10% restant, la realització de les accions corresponents per a les quals se'ls va concedir la subvenció.
  
La justificació es realitzarà mitjançant la presentació d'una memòria explicativa dels treballs realitzats i la relació de les despeses hagudes a la qual s'uniran factures, rebuts i altres documents justificatius de les dites despeses.
  
CAPÍTOL IV
  
Disposicions comunes
  
Article 30. Garanties
  
En el cas que les entitats promotores i col·laboradores tinguen la condició jurídica d'ens de dret privat sense finalitat lucrativa, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Ocupació, Indústria i Comerç i per l'import del dit avançament, la corresponent garantia mitjançant efectiu, valors o aval bancari. La garantia serà alliberada quan tinga lloc l'acreditació que les subvencions atorgades s'han aplicat als fins per als quals es van concedir i estes han sigut justificades de conformitat. A estos efectes el director general de Formació i Inserció Professional expedirà el certificat que així ho acredite.
  
Article 31. Notificació de les resolucions
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 32. Obligacions dels beneficiaris
  
Els beneficiaris de les subvencions estaran obligats a:
  
a) Realitzar l'activitat per a la qual es concedix la subvenció.
  
b) Acreditar davant de la Conselleria d'Ocupació, Indústria i Comerç la realització de l'activitat, i també el compliment dels requisits exigits per a la concessió de la subvenció.
  
c) Sotmetre's a les actuacions de comprovació que la Direcció General de Formació i Inserció Professional considere necessàries, utilitzant-hi tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social, i també a les actuacions de control financer de la Intervenció General i, si és el cas, dels òrgans competents del Fons Social Europeu en relació amb les subvencions concedides.
  
d) Comunicar a la Conselleria d'Ocupació, Indústria i Comerç l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals.
  
Article 33. Minoració i resolució de les subvencions concedides
  
33.1 L'incompliment de les obligacions, les condicions i els terminis establits en la present ordre i en la resolució i la concessió amb posterioritat a la presentació de la sol·licitud d'altres ajudes públiques, que en el seu conjunt excedisquen dels límits establits, podrà donar lloc a la minoració de la subvenció concedida.
  
33.2 L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 34. Recursos
  
Contra la resolució del conseller d'Ocupació, Indústria i Comerç podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent.
  
Article 35. Divulgació i publicitat
  
El manteniment de la imatge corporativa del Programa d'Escoles Taller i Cases d'Oficis, en totes les seues aplicacions, aconsella unificar-ne la simbologia i la resta de manifestacions externes. D'altra banda, la decisió de la Comissió de les Comunitats Europees de 31 de maig de 1994 (Diario Oficial de las Comunidades Europeas, número L 152/39) establix que tota manifestació referent a programes cofinançats haurà de fer menció expressa del suport comunitari i de la participació dels fons estructurals. Per això, i atés que el Programa d'Escoles Taller i Casas d'Oficis està cofinançat pel Fons Social Europeu, s'ha de tindre en compte el següent:
  
1. Logotip d'escoles taller i cases d'oficis. El logotip del Programa d'Escoles Taller i Cases d'Oficis s'haurà d'utilitzar en totes les manifestacions del programa, d'acord amb el que s'indica més avall. Les instruccions d'ús i els models normalitzats seran facilitats per la Direcció General de Formació i Inserció Professional.
  
2. Escrits, anuncis i publicacions. En els escrits, anuncis o publicacions que realitzen les escoles taller, cases d'oficis o unitats de promoció i desenrotllament, haurà d'incloure's el logotip del programa, i també la referència a la Conselleria d'Ocupació, Indústria i Comerç i a la Unió Europea a través del Fons Social Europeu.
  
3. Tanques anunciadores. Durant el desenrotllament dels projectes d'escoles taller i cases d'oficis s'hi assenyalaran estos col·locant tanques de material resistent a la intempèrie en els accessos als llocs de treball, clarament visibles, tant per als alumnes treballadors com per al públic, segons model normalitzat. Les escoles taller i cases d'oficis que a l'entrada en vigor d'esta ordre es troben en procés de desenrotllament hauran de col·locar estes tanques en un termini no superior a dos mesos.
  
4. Plaques commemoratives. En les realitzacions de caràcter permanent que porten a cap les escoles taller o cases d'oficis s'haurà de col·locar una placa de pedra, bronze o material semblant, segons el model que es facilitarà.
  
5. Quant als tallers d'ocupació regulats en el capítol II del títol I d'esta ordre, a l'efecte de la difusió pública de les obres i servicis que realitzen d'acord amb este programa, hauran de ser identificats convenientment per les entitats promotores.
  
Disposicions addicionals
  
Primera
  
Per a l'exercici 1999, les subvencions previstes en la present ordre es quantifiquen en un import global màxim de 6.540.071.511 de pessetes, que es distribuiran de la següent forma:
  
Per als programes inclosos en el capítol I del títol I de la present ordre, la dotació s'establix en 4.963.937 229 de pessetes, dels quals 4.164.406.995 s'abonaran a càrrec del pressupost vigent i els 7.629.196.632 restants s'abonaran a càrrec del pressupost per a l'any 2000. Respecte al Programa de Tallers d'Ocupació regulat en el capítol II del títol I, la dotació serà de 6.933.579.246 de pessetes, dels quals 812.366.129 s'abonaran a càrrec del pressupost vigent i els 915.255.071 restants s'abonaran a càrrec del pressupost de l'any 2000.
  
Les subvencions es finançaran a càrrec del programa 322.20 línia 416, codi 2946.
  
El pagament de l'anualitat de l'any 2000 queda subordinat a l'existència de crèdit adequat i suficient en els pressupostos de la Generalitat Valenciana per al dit exercici.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de Pressupostos de la Generalitat Valenciana, mitjançant ordre de la Conselleria d'Ocupació, Indústria i Comerç anualment es faran públics les línies de crèdit i l'import global màxim destinat a la concessió de les ajudes previstes en la present disposició.
  
En l'esmentada ordre i a l'efecte d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà, així mateix, determinar aquells punts d'interés per a l'administrat com ara terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
Tercera
  
La Conselleria d'Ocupació, Indústria i Comerç proporcionarà a l'INEM la informació necessària per a l'elaboració de l'estadística del Programa d'Escoles Taller i Casas d'Oficis a escala nacional, de forma que en queden garantides la coordinació i la integració amb la resta de la informació estadística d'àmbit estatal.
  
Així mateix, proporcionarà a l'INEM tota la informació, documentació i certificats necessaris per a la justificació al Fons Social Europeu de les accions cofinançades per este.
  
Quarta
  
En allò que no s'ha regulat expressament en esta ordre, caldrà ajustar-se al que disposa l'Ordre de 3 d'agost de 1994, modificada per la de 6 d'octubre de 1998, per la qual es regulen els Programes d'Escoles Taller i Cases d'Oficis, Unitats de Promoció i Desenrotllament i Centres d'Iniciativa Empresarial, i s'establixen les bases reguladores de la concessió de subvencions públiques als dits programes, i les disposicions que la desenrotllen.
  
Així mateix, en el cas dels tallers d'ocupació, per a allò que no s'ha regulat expressament en esta ordre, caldrà ajustar-se al que es disposa en el Reial Decret 282/1999, de 22 de febrer, pel qual s'establix el Programa de Tallers d'Ocupació. L'Ordre 9 de març de 1999 que el desplega, i la Resolució de 31 de març de 1999, de l'Institut Nacional d'Ocupació, d'aplicació i desplegament d'esta última.
  
Cinquena
  
Els models normalitzats que es preveuen en la present ordre seran facilitats per l'àrea territorial de Treball que corresponga, segons la província.
  
Disposicions transitòries
  
Primera
  
Per a aquelles sol·licituds que hagen sigut presentades en l'INEM i sobre les quals no s'haja dictat resolució definitiva, s'amplia el termini per a resoldre-les fins a un màxim de sis mesos, comptadors des de l'entrada en vigor de la present ordre.
  
Segona
  
Els projectes d'escoles taller i cases d'oficis aprovats per l'INEM i en funcionament l'1 de gener de 1999, amb semestre amb inici i pagament a càrrec dels pressupostos de 1999, faran la sol·licitud de pagament a la Direcció General de Formació i Inserció Professional d'acord amb els imports fixats en la resolució d'aprovació, amb independència de la justificació, el tancament i el reintegrament, si és procedent, que corresponga fer a l'Institut Nacional d'Ocupació per a subvencions anteriors abonades per este. Esta sol·licitud de transferència s'efectuarà mitjançant la documentació i el procediment establits en la Resolució de 7 de juliol de 1995 de l'Institut Nacional d'Ocupació, d'aplicació i desenrotllament de l'Ordre del Ministeri de Treball i Seguretat Social de 3 d'agost de 1994, modificada per la de 6 d'octubre de 1998.
  
Tercera
  
La present ordre serà d'aplicació a les sol·licituds presentades a partir d'1 de gener de 1999 de conformitat amb l'Ordre de 3 d'agost de 1994, modificada per la de 6 d'octubre de 1998. El conseller d'Ocupació, Indústria i Comerç resoldrà les esmentades sol·licituds en el termini màxim de sis mesos, comptadors des de l'entrada en vigor de la present ordre.
  
Quarta
  
El Servei de Coordinació de Centres de la Direcció General de Formació i Inserció Professional actuarà com a unitat coordinadora de la gestió del Programa d'Escoles Taller, Cases d'Oficis i Tallers d'Ocupació per a les tres províncies de la Comunitat. Amb caràcter transitori durant l'exercici de 1999 , el mencionat servei assumirà les funcions de gestió que l'ordre atribuïx a l'Àrea Territorial de Treball de València.
  
Disposicions finals
  
Primera
  
Serà d'aplicació als alumnes d'escoles taller i cases d'oficis, durant la primera fase formativa, allò que s'ha disposat en l'apartat 2 de l'article 6 del Reial Decret 631/1993, de 3 de maig, pel qual es regula el Pla Nacional de Formació i Inserció Professional. Per a l'exclusió d'alumnes durant l'esmentada fase s'utilitzarà el procediment establit en l'article 9 de l'Ordre del Ministeri de Treball i Seguretat Social de 13 d'abril de 1994, per la qual es dicten normes de desplegament del Reial Decret 631/1993 esmentat.
  
Segona
  
Es faculta el director general de Formació i Inserció Professional per a dictar les disposicions i adoptar les mesures que considere oportunes per al desenrotllament i l'aplicació del que s'ha disposat en la present ordre.
  
Tercera
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 23 de juny de 1999
  
El conseller d'Ocupació, Indústria i Comerç,